Zdole dobile svojo monografijo

Na več kot 460 straneh popisali zgodovino kraja

Zdole, majhen kraj v krški občini, ki je bil še leta 1993 ob popisu prebivalstva označen za demografsko ogroženo območje, šteje le dobrih 800 prebivalcev, se lahko pohvali, da je dobil svojo knjigo. To je izdal krški Zavoda Neviodunum. Uredil jo je Silvo Mavsar, njena avtorja pa sta Boštjan Špiler in Polona Brenčič.

Na več kot 460 straneh obsežne knjige sta avtorja opisala življenje v tem kraju skozi njegovo zgodovino. »Zdole skozi stoletja«, kot je uradni naslov knjige, bralcem ponuja vpogled v naravne in družbeno geografske značilnosti kraja in tudi številne zanimivosti in anekdote iz njegove preteklosti. Prikazuje tudi štiri pomembnejša obdobja v 20. stoletju, v katerih so opisana različna področja življenja. 
Monografija se lahko pohvali tudi z bogatim slikovnim gradivom, ki so ga med drugim prispevali tudi številni krajani, ima pa tudi zanimiva pričevanja več kot tridesetih starejših krajanov, ki so obudili spomine na preteklost.

Dvorana je bila premajhna

Ob predstavitvi knjige v Kulturnem Domu Bena Zupančiča je za vse obiskovalce zmanjkalo prostora. V dve uri in pol dolgi predstavitvi knjige pa so poleg avtorjev in urednika nastopili še kvartet pozavn, vokalna skupina Bratranci, Lopatska banda, Zdolske tete, otroci iz vrtca na Zdolah, Cveto Bahč, Karmen Krejan in Bojana Kunej.
Predstavitev obsežne monografije so posvetili 150-letnici šolske zgradbe in 60-letnici izgube upravne samostojnosti Zdol.
Za MMC Goran Rovan

Podpis pod fotografijo gr534039:
Skupinska slika avtorjev in sodelavcev, ki so pripomogli k izidu knjige o Zdolah, skupaj z izvajalci kulturnega programa na odru Kulturnega doma Bena Zupančiča. Foto: MMC RTV SLO/ Goran Rovan
